Hátsókerekes Lambo roadster – Autó-Motor
2011. November 17 06:25
Ezúttal a nyitott Gallardo-t kombinálta az egyedülálló vezetési élményt nyújtó hátsókerékhajtással a Lamborghini.
Lamborghini Gallardo LP 550-2 Spyder a becsületes neve az olasz sportkocsi-gyártó Los Angelesben bemutatott újdonságának, amely a vászontetős karosszériát kombinálja a hátsókerékhajtással. Úgy látszik, Valentino Balboni kért magának egy szolgálati autót a 2012-es nyári szezonra…
Ahogy az a típusjelzésből is kiolvasható, az 5,2 literes V10-es teljesítménye 550 lóerő, és állítólag bárki könnyedén tudja művelni az erőcsúsztatást az autóval, azaz jó hosszan lehet kilincselni vele. Ennek érdekében új hangolású lengéscsillapítókat kapott az autó, 45 százalékos önzáró differenciálművet, és olyan elektronikis menetstabilizálót, ami Corsa állásban engedi a driftelést is.
Módosították az aerodinamikai csomagot a megváltozott súlyeloszlás miatt. A mindössze 1520 kg tömegű Spyder 4,2 másodperc alatt gyorsul 100 km/órás tempóra, végsebessége 319 km/óra.
Előző cikk Eldobta Ferrari F40-esét a 80 éves sofőr
Következő cikk Átadták az új Autóklub Központot